钦定古今图书集成/明伦汇编/官常典/第240卷 > 铁哥
## 钦定古今图书集成/明伦汇编/官常典/第240卷 > 铁哥

按《元史》本传：“铁哥，姓伽乃氏，迦叶弥儿人。迦叶弥儿
者，西域筑干国也。父斡脱赤，与叔父那摩俱学浮屠
氏。斡脱赤兄弟相谓曰：‘世道扰攘，吾国将亡，东北有
天子气，盍往归之’？乃偕入见，太宗礼遇之。定宗师事
那摩，以斡脱赤佩金符，奉使省民瘼。宪宗尊那摩为
国师，授玉印，总天下释教。斡脱赤亦贵用事，领迦叶”
弥儿万户，奏曰：“迦叶弥儿，西陲小国，尚未臣服，请往
谕之。”诏偕近侍以往。其国主不从，怒而杀之。帝为发
兵诛国主。元贞元年，封代国公，谥忠遂。斡脱赤之殁，
铁哥甫四岁，性颖悟，不为嬉戏。从那摩入见，帝问谁
氏子，对曰：“兄斡脱赤子也。”帝方食鸡，辍以赐铁哥，铁
哥捧而不食。帝问之，对曰：“将以遗母。”帝奇之，加赐一
鸡。世祖即位，幸香山永安寺，见书“畏吾”字于壁，问谁
所书，僧对曰：“国师兄子铁哥书也。”帝召见，爱其容仪
秀丽，语音清亮，命隶丞相孛罗备宿卫。先是，世祖事
宪宗甚亲爱，后以谗稍疏。国师导世祖宜加敬慎，遂
友爱如初。至是，帝将用铁哥，曰：“吾以酬国师也。”于是
铁哥年十七，诏择贵家女妻之，辞曰：“臣母汉人，每欲
求汉人女为妇，臣不敢伤母心。”乃为娶冉氏女。久之，
命掌饔膳汤药，日益亲密。至元十六年，铁哥奏曰：“武
臣佩符，古制也。今长民者亦佩符，请省之，以彰武职。”
从之。十七年，进正议大夫、尚膳监。帝尝谕之曰：“朕闻
父饮药，子先尝之。君饮药，臣先尝之。今卿典朕膳，凡
饮食汤药，宜先尝之。”又曰：“朕以宿卫士隶卿，其可任
使者，疏其才能，朕将用之。”诏赐第于大明宫之左。留守段圭言逼木局不便，帝曰：“俾居近禁闼，以便召使，
木局稍隘，又何害焉。”高州人言州境多野兽害稼，愿
捕以充贡。铁哥曰：“捕兽充贡，徒济其私耳，且扰民，不
可听。”从之。十九年，迁同知宣徽院事，领尚膳监。有食
尚食馀饼者，帝察知之，怒铁哥曰：“失饼之罪在臣，食
者何与焉。”内府食用圆米，铁哥奏曰：“计粳米一石，仅
得圆米四斗，请自今非御用，止给常米。”帝皆善之。进
中奉大夫、司农寺达鲁花赤。从猎百杳儿之地，猎人
亦不剌金射兔，误中名驼，驼死。帝怒，命诛之。铁哥曰：
“杀人偿畜，刑太重。”帝惊曰：“误耶？史官必书，亟释之。”庾
人有盗凿秔米者，罪当死。铁哥谏曰：“臣鞫庾人，其母
病，盗秔，欲食母耳，请贷之。”牧人有盗割驼峰者，将诛
之，铁哥曰：“生割驼峰，诚忍人也，然杀之恐乖陛下仁
恕心。”诏皆免死。二十二年，进正奉大夫。奏司农寺宜
升为大司农司，秩二品，使天下知朝廷重农之意。制
可。进资善大夫、司农。时司农供膳，有司多扰民，铁哥
奏曰：“屯田则备诸物，立供膳司甚便。”从之。桓州饥，民
鬻子女以为食，铁哥奏以官帑赎之。二十四年，从征
乃颜，至撒儿都之地，叛王塔不台率兵奄至。铁哥奏
曰：“昔李广一将耳，尚能以疑退敌，况陛下万乘之威
乎。今彼众我寡，不得地利，当设疑以退之。”于是帝张
曲盖，据胡床，铁哥从容进酒，塔不台按兵觇伺，惧有
伏，遂引去。帝以金章宗玉带赐之。二十九年，进荣禄
大夫、中书平章政事。以病足，听舆轿入殿门。帝常忆
北征事，不能悉记，铁哥条举甚详。帝悦，以金束带赐
之。初，诏遣宋新附民种蒲萄于野马川晃火儿不剌
之地，既献其实。铁哥以北方多寒，奏岁赐衣服，从之。
成宗即位，以铁哥先朝旧臣，赐银一千两、钞十万贯。
他日，又赐以玛瑙碗，谓铁哥曰：“此器，先皇所用，朕今
赐卿，以卿久侍先皇故也。”大德元年，加光禄大夫。三
年，乞解机务，从之，仍授平章政事，议中书省事。时诸
王朝见，未有知典故者，帝曰：“惟铁哥知之”，俾专其事。
凡廪饩金帛之数，皆遵世祖制诏自今怀诸王之礼，
悉命铁哥掌之。七年，复拜中书平章政事。平滦大水，
铁哥奏曰：“散财聚民，古之道也。今平、滦水灾，不加赈
恤，民不聊生矣。”从之。十年，丁母忧，诏夺情起复。辽王
脱脱入朝，从者执兵入大明宫，铁哥劾止之，王惧谢。
从幸晋山，饥民相望，铁哥辄发廪赈之。既乃陈疏自
劾，帝称善不已。武宗即位，赐金一百两，加金紫光禄
大夫，遥授中书右丞相。有诉宁远王阔阔出有逆谋
者，命诛之。铁哥知其诬，廷辨之，由是得释，徙高丽。二
年，领度支院，寻赐江州稻田五千亩。仁宗皇庆元年，
授开府仪同三司、太傅、录军国重事。乃进奏“世祖子
惟宁远王在，宜赐还。”从之。二年，奉命诣万安寺祀世
祖，感疾归，皇太后令内臣问疾，铁哥附奏曰：“臣死无
日，愿太后辅陛下，布惟新之政，社稷之福也。”是年薨。
赐赙，礼加厚，敕有司治丧事。赠太师、开府仪同三司、
上柱国，追封秦国公，谥忠穆。加赠推诚守正佐理翊
戴功臣，封延安王，改谥忠献。